32006D0605
L 246/12
JURNALUL OFÍCIAL AL UNIUNII EUROPENE
DECIZIA COMISIEI
din 6 septembrie 2006
privind anumite măsuri de protecție referitoare la schimburile intracomunitare de păsări de curte destinate furnizării de vânat sălbatic pentru repopulare
[notificată cu numărul C(2006) 3940]
(Text cu relevanță pentru SEE)
(2006/605/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele sanitar-veterinare și zootehnice aplicabile în cadrul schimburilor intracomunitare cu anumite animale vii și produse în vederea realizării pieței interne (1), în special articolul 10 alineatul (4),
având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (2), în special articolul 3,
întrucât:
(1)
Directiva 90/539/CEE a Consiliului din 15 octombrie 1990 privind condițiile de sănătate animală care reglementează schimburile intracomunitare și importurile din țări terțe de păsări de curte și de ouă pentru incubație (3) stabilește condițiile de sănătate animală care reglementează schimburile intracomunitare și importurile din țări terțe de păsări de curte, inclusiv regulile aplicabile schimburilor intracomunitare și importurilor de păsări de curte destinate furnizării de vânat sălbatic pentru repopulare.
(2)
Decizia 2005/734/CE a Comisiei din 19 octombrie 2005 de stabilire a unor măsuri de biosecuritate în vederea limitării riscului de transmitere la păsările de curte și la alte păsări ținute în captivitate, de la păsările sălbatice vii, a influenței aviare cauzate de subtipul H5N1 al virusului influenței A și de stabilire a unui sistem de depistare timpurie în zonele cu grad ridicat de risc (4) prevede că statele membre, pe baza anumitor factori de risc, instituie pe teritoriul lor zone pe care le consideră deosebit de amenințate de introducerea și apariția influenței aviare cauzate de subtipul H5N1 al virusului influenței A.
(3)
Păsările de curte destinate furnizării de vânat sălbatic pentru repopulare cuprind diferite specii de vânat de crescătorie cu pene, inclusiv păsări acvatice. Aceste păsări de curte sunt crescute în captivitate și apoi eliberate în natură pentru a fi vânate și a servi drept sursă de carne de vânat cu pene.
(4)
Creșterea păsărilor de curte destinate furnizării de vânat sălbatic pentru repopulare implică adeseori contacte cu păsările sălbatice și, în consecință, poate să comporte un risc sporit de răspândire a influenței aviare, în special atunci când aceste păsări de curte sunt expediate în alte state membre sau în țări terțe.
(5)
Apariția focarelor de influență aviară cauzată de subtipul H5N1 și a altor sușe de influență aviară cauzată de subtipurile H5 și H7 a dovedit că această categorie de păsări de curte este deosebit de expusă și că ar trebui să se ia măsuri complementare de reducere a riscului.
(6)
În consecință, ar trebui ca statele membre să elaboreze un ghid de bune practici în domeniul biosecurității pentru acest tip de producție avicolă, și anume orientările de detaliere și completare a măsurilor prevăzute de Decizia 2005/734/CE, în special cu privire la exploatațiile din care se expediază păsări de curte în alte state membre sau în țări terțe.
(7)
Directiva 2005/94/CE stabilește anumite măsuri preventive privind supravegherea și depistarea precoce a influenței aviare. Directiva prevede realizarea unor programe de supraveghere a influenței aviare în fermele de păsări de curte. Ghidul de bune practici în domeniul biosecurității, precum și măsurile de biosecuritate și analizele complementare anterioare expedierii păsărilor de curte prevăzute de prezenta decizie ar trebui să consolideze securitatea schimburilor și exporturilor de păsări de curte vii și să reducă riscul de răspândire a bolii.
(8)
Ar trebui să se efectueze teste de laborator în conformitate cu procedurile prevăzute de Decizia 2006/437/CE a Comisiei din 31 august 2006 de aprobare a unui manual de diagnostic pentru influența aviară în conformitate cu Directiva 2005/94/CE a Consiliului.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Obiectul și domeniul de aplicare
Prezenta decizie prevede următoarele:
(a)
aplicarea de măsuri de supraveghere fermelor de păsări de curte destinate furnizării de vânat sălbatic pentru repopulare și
(b)
aplicarea de măsuri de supraveghere atunci când păsările de curte de producție destinate furnizării de vânat sălbatic pentru repopulare sunt expediate în alte state membre sau în țări terțe.
Articolul 2
Definiții
În sensul prezentei decizii, se înțelege prin:
(a)
„păsări de curte”: găini, curci, bibilici, rațe, gâște, prepelițe, porumbei, fazani și potârnichi, precum și ratite (Ratitae) crescute sau ținute în captivitate în scop de reproducere, de producție de carne și de ouă destinate consumului sau furnizării de vânat pentru repopulare;
(b)
„păsări pentru producție”: păsări de curte în vârstă de 72 de ore sau mai mult, crescute în scopul producției de carne și/sau de ouă destinate consumului sau în scopul furnizării de vânat pentru repopulare;
(c)
„vânat sălbatic”: păsări sălbatice vânate pentru consumul uman.
Articolul 3
Ghidul de bune practici în domeniul biosecurității
Statele membre, în colaborare cu producătorii crescători de păsări de curte destinate furnizării de vânat sălbatic pentru repopulare, elaborează un ghid al bunelor practici în domeniul biosecurității pentru exploatațiile în cauză, ținând seama de măsurile de biosecuritate stabilite prin Decizia 2005/734/CE („ghidul de bune practici în domeniul biosecurității”).
Articolul 4
Condițiile de expediere a păsărilor de curte destinate furnizării de vânat sălbatic pentru repopulare
(1) Statele membre se asigură că expedierea în alte state membre sau în țări terțe a păsărilor de curte de producție destinate furnizării de vânat sălbatic pentru repopulare este autorizată, cu condiția ca exploatația expeditoare:
(a)
să fi fost supusă unei inspecții de către medicul veterinar oficial, care confirmă că exploatația în cauză a respectat ghidul de bune practici în domeniul biosecurității și
(b)
în cursul celor două luni anterioare datei expedierii păsărilor de curte,
(i)
să fi fost inclusă în programul oficial de supraveghere a influenței aviare prevăzut la articolul 4 din Directiva 2005/94/CE
sau
(ii)
să fi fost supusă unui examen serologic de depistare a subtipurilor H5 și H7 ale virusului influenței aviare ale cărui rezultate au fost negative, în cele două cazuri pe un număr de eșantioane prelevate aleatoriu din efectivul inițial, loturile urmând să provină dintr-un efectiv de păsări stabilit după cum urmează:
-
50 eșantioane pentru rațe sau gâște sau
-
20 eșantioane pentru celelalte păsări de curte.
(2) Statele membre se asigură că expedierea în alte state membre sau în țări terțe a păsărilor de curte de producție în vârstă de sub o lună destinate furnizării de vânat sălbatic pentru repopulare a fost autorizată cu condiția:
(a)
ca exploatația expeditoare să respecte condițiile prevăzute la alineatul (1) și
(b)
efectuării unui examen virusologic de depistare a influenței aviare prin izolarea virusului sau prin amplificarea catenară prin polimerază (ACP) din douăzeci de tampoane cloacale și douăzeci de tampoane traheale sau orofaringiene prelevate de la păsările de curte care urmează să fie expediate, în cursul perioadei de o săptămână anterioară datei expedierii.
(3) Statele membre se asigură că, înainte de expedierea păsărilor de curte de producție menționate la alineatele (1) și (2) din prezentul articol, efectivul inițial a fost supus examinării sanitar-veterinare prevăzute la articolul 10a alineatul (1) litera (c) din Directiva 90/539/CEE în cursul a douăzeci și patru de ore anterioare expedierii lotului în cauză.
(4) Statele membre se asigură că testele de laborator menționate la alineatul (1) litera (b) și la alineatul (2) din prezentul articol se efectuează cu respectarea manualului de diagnosticare elaborat în conformitate cu articolul 50 alineatul (1) din Directiva 2005/94/CE.
Articolul 5
Certificarea
Statele membre se asigură că certificatele sanitar-veterinare prevăzute la articolul 17 din Directiva 90/539/CEE care însoțesc loturile de păsări de curte destinate furnizării de vânat sălbatic pentru repopulare expediate în alte state membre poartă următoarea mențiune:
„Prezentul lot îndeplinește condițiile de sănătate animală prevăzute de Decizia 2006/605/CE a Comisiei.”
Articolul 6
Măsuri de punere în aplicare
Statele membre iau fără întârziere măsurile necesare pentru a se conforma prezentei decizii și publică aceste măsuri. Statele membre informează de îndată Comisia cu privire la aceasta.
Articolul 7
Destinatari
Prezenta decizie se adresează statelor membre.
Adoptată la Bruxelles, 6 septembrie 2006.